In nomine Verbi incarnati. Notum sit cunctis fidelibus intra gremium sanctæ matris æcclesiæ consistentibus, quod ego Lantbertus dono Deo et sanctis apostolis ejus Petro et Paulo, ad locum Cluniacum, pro remedio animæ meæ, aliquid de mea hereditate quæ sita est in pago Matisconense, in villa Latoniaco, hoc est unum mansum in quo Ayroardus quondam mansit, cum omnibus quæ ad ipsum aspiciunt vel aspicere videntur, in silvis scilicet, campis, pratis, vineis, exitibus et regressibus, et pascuis, totum ab integro cum omni integritate. Facio autem hanc donationem pro me et pro patre meo Attone et avunculo meo Ildino, a quo mihi hæc hereditas obvenit, sed et pro cunctis parentibus tam vivis quam defunctis: tali condictione ut quandiu vixero teneam, et omni anno in festivitate sancti Petri, kalendis augusti, XII denarios pro censu reddam; post meum autem discessum ad Sanctum Petrum perveniat. S. Lantberti, qui fieri et firmare rogavit. S. Walonis. S. Achardi. S. Leotaldi. S. Constantini. S. Wazilini.